Document ID: 32007R1549

KOMMISSIONENS FORORDNING (EF) Nr. 1549/2007
af 20. december 2007
om ændring af forordning (EF) nr. 616/2007 om åbning og forvaltning af EF-toldkontingenter for fjerkrækød med oprindelse i Brasilien, Thailand og andre tredjelande
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2777/75 af 29. oktober 1975 om den fælles markedsordning for fjerkrækød (1), særlig artikel 6, stk. 1,
under henvisning til Rådets afgørelse 2007/360/EF af 29. maj 2007 om indgåelse af aftaler i form af godkendte protokollater om ændring af indrømmelser vedrørende fjerkrækød mellem Det Europæiske Fællesskab og henholdsvis Den Føderative Republik Brasilien og Kongeriget Thailand i henhold til artikel XXVIII i den almindelige overenskomst om told og udenrigshandel (GATT af 1994) (2), særlig artikel 2, og
ud fra følgende betragtninger:
(1)
Ved Kommissionens forordning (EF) nr. 616/2007 (3) åbnes der på visse betingelser mulighed for, at forarbejdningsvirksomheder kan ansøge om importlicenser.
(2)
Saltet fjerkrækød henhørende under KN-kode 0210 99 39 er ikke omfattet af forordning (EØF) nr. 2777/75. Virksomheder, der traditionelt importerer dette produkt, bør derfor kunne yde godt af det særlige kontingent for saltet fjerkrækød.
(3)
Til betingelserne i forordning (EF) nr. 616/2007 hører den betingelse, at forarbejdning skal ske på basis af fjerkrækød henhørende under KN-kode 0207 eller 0210 og resultere i tilberedninger af fjerkrækød henhørende under KN-kode 1602, som er omfattet af forordning (EØF) nr. 2777/75.
(4)
Da forordning (EØF) nr. 2777/75 ikke omfatter homogeniserede tilberedninger i KN-kode 1602 10, og nogle virksomheder, der har specialiseret sig i denne form for forarbejdning, har udtrykt ønske om at kunne deltage i de kontingenter, der blev åbnet ved forordning (EF) nr. 616/2007, bør det fastsættes, at forarbejdningen kan omfatte de pågældende produkter, der dog begrænses til homogeniserede produkter, som ikke indeholder andet kød end fjerkrækød.
(5)
Erfaringerne viser, at de disponible mængder for gruppe 6 og 8 ikke udnyttes. En af grundene til den manglende udnyttelse er, at den minimumsmængde, som en erhvervsdrivende kan ansøge om, nemlig 100 kg pr. forordning, er for stor, da det ofte drejer sig om »nicheprodukter«.
(6)
Den minimumsmængde, som hver erhvervsdrivende kan ansøge om for de pågældende grupper, bør derfor nedsættes.
(7)
Medlemsstaterne udsteder importlicenser til de erhvervsdrivende mere end to måneder før begyndelsen af den pågældende delperiode eller periode og dermed også før licensernes gyldighedsperiode. Fristen mellem licensens udstedelse og muligheden for at importere med licensen er særligt lang.
(8)
For at undgå, at licenser anvendes til import før deres gyldighedsperiode, bør det fastsættes, at datoen for gyldighedsperiodens begyndelse skal anføres på importlicenserne.
(9)
Forordning (EF) nr. 616/2007 bør derfor ændres.
(10)
Foranstaltningerne i denne forordning er i overensstemmelse med udtalelse fra Forvaltningskomitéen for Fjerkrækød og Æg -
UDSTEDT FØLGENDE FORORDNING:
Artikel 1
I forordning (EF) nr. 616/2007 foretages følgende ændringer:
1)
Artikel 4, stk. 1, affattes således:
»1. Med henblik på anvendelsen af artikel 5 i forordning (EF) nr. 1301/2006 skal importlicensansøgere ved fremlæggelsen af den første ansøgning for en given toldkontingentperiode dokumentere, at de i hver af de to perioder, der er omhandlet i artikel 5, har importeret eller eksporteret mindst 50 tons produkter omfattet af forordning (EØF) nr. 2777/75 eller saltet fjerkrækød henhørende under KN-kode 0210 99 39.«
2)
Artikel 4, stk. 2, første afsnit, affattes således:
»2. Uanset artikel 5 i forordning (EF) nr. 1301/2006 og denne artikels stk. 1 kan importlicensansøgere ved fremlæggelsen af den første ansøgning for en given toldkontingentperiode ligeledes dokumentere, at de i hver af de to perioder, der er omhandlet i artikel 5 i forordning (EF) nr. 1301/2006, har forarbejdet mindst 1 000 tons fjerkrækød henhørende under KN-kode 0207 eller 0210 til fjerkrækødbaserede tilberedninger henhørende under KN-kode 1602, der er omfattet af forordning (EØF) nr. 2777/75, eller til homogeniserede tilberedninger henhørende under KN-kode 1602 10 00, som ikke indeholder andet kød end fjerkrækød.«
3)
Artikel 4, stk. 5, andet afsnit, affattes således:
»For gruppe 3, 6 og 8 er den mindste mængde, licensansøgningen kan omfatte, nedsat til 10 tons.«
4)
Del B i bilag II affattes som anført i bilaget til nærværende forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. december 2007.

Labels: 18
3
17
5